*Katra diena ir diena, lai mācītos un aktīvi darbotos,*

*Katra diena ir diena, lai pētītu un vērotu,*

*Katra diena ir diena, lai atklātu un brīnītos,*

*Katra diena ir diena, lai runātu un klausītos,*

*Katra diena ir diena, lai dzīvotu, priecātos un justos laimīgs.*

Mūsu „Mārīšu” grupas bērni lielāko dienas daļu kopā ar savām skolotājām pavada PII „Lācītis Pūks”. Mums ir paveicies, jo mūsu bērnudārzs atrodas skaistā, gleznainā apkārtnē, priežu zaros draiskojas vāveres un čivina putni. Šajā pasakainajā vidē varam daudz izzināt.

Šajā ziemā esam iesaistījušies Latvijas Ornitoloģijas biedrības Madonas vietējās grupas izsludinātajā konkursā "Putni pie barotavas" (līdz 31.03.2021.). Konkursā piedalīties ir aicināts ikviens, kam tuvumā atrodas putnu barotava.

Iesaistoties konkursā var saņemt nomināciju: garākais barotavā novēroto putnu sugu saraksts, visskaistākais uzņemtais fotoattēls, visinteresantākais stāsts, visskaistākais zīmējums.

Mūsu grupas vecāki un bērni ir iesaistījušies putnu barošanā. Tādējādi dodot iespēju bērniem saskatīt zināmus un netik zināmus putnus. Tagad, kad iestājies auksts laiks un sasnigusi bieza sniega sega ir īstais laiks, lai vecāki un skolotājas ar savu piemēru rādītu bērniem kā var rūpēties par putniem ziemā, tā bērnos nemanāmi tiek ieaudzināta līdzjūtība un atbildība pret apkārtējo dabu.

*Vēlam visiem laimi justies atbildīgiem!*

*Audzītes:* Dzintra, Lāsma